Създадена е на 20 декември 1943 година в село Фущани край Кожух планина. В нея влизат 480 бойци от Народоосвободителния батальон „Страшо Пинджур“, от Втори батальон на трета оперативна зона на НОВ и ПОМ и войнишкия батальон „Христо Ботев“, който по-късно на 23 декември излиза от състава ѝ. Командир на бригадата е Диме Туриманджовски. Бригадата води сражения в Тиквешко, Мъгленско, Гевгелийско, Мариовско и Прилепско като нараства до 1200 души. Тогава два от батальоните и се отделят и се присъединяват към пета и седма македонски ударни бригади в средата на август 1944 година. Скоро след това втора бригада се влива в 41-ва македонска дивизия на НОВЮ и участва в операции по овладяването на Прилеп и Кичево между 15 – 18 ноември 1944 година. В средата на декември е прикачена към 48-а македонска дивизия на НОВЮ, която през януари 1945 година влиза в Първа армия на НОВЮ, която участва в сраженията на Сремския фронт в Хърватия и Словения. През юни 1945 година е разформирована. Бригадата има свой вестник „Народна борба“.